CELEX: 52022PC0329
Language: ro
Date: 2022-07-11
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) nr. 691/2011 în ceea ce privește introducerea de noi module pentru conturile economice de mediu

COMISIA EUROPEANĂ
            Bruxelles, 11.7.2022
            COM(2022) 329 final
            2022/0210(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) nr. 691/2011 în ceea ce privește introducerea de noi module pentru conturile economice de mediu
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Regulamentul (UE) nr. 691/2011 al Parlamentului European și al Consiliului din 6 iulie 2011 privind conturile economice de mediu europene
                     1
                   prevede un cadru comun pentru colectarea, compilarea, transmiterea și evaluarea conturilor economice de mediu europene. Regulamentul fost modificat prin Regulamentul (UE) nr. 538/2014
                     2
                  . Regulamentul acoperă șase module: conturile referitoare la emisiile atmosferice, taxele referitoare la mediu în funcție de activitatea economică, conturile referitoare la fluxul de materiale la scară economică, conturile de cheltuieli pentru protecția mediului, conturile sectorului bunurilor și serviciilor de mediu și conturile referitoare la fluxurile fizice de energie.
               
               
                  La articolul 10 din regulament sunt enumerate posibile noi module de introdus ulterior, pe baza unor propuneri ale Comisiei. Prezenta propunere introduce trei noi module pentru conturi de mediu, prevăzute deja la articolul 10: conturi pentru păduri, conturi referitoare la ecosisteme și conturi referitoare la subvenții de mediu și transferuri similare.
               
               
                  Principalul obiectiv al propunerii este extinderea domeniului de aplicare al conturilor economice de mediu europene, astfel încât să se asigure informații mai bune pentru Pactul verde european, o strategie de creștere care are drept scop transformarea UE într-o societate echitabilă și prosperă, cu o economie modernă, eficientă din punctul de vedere al utilizării resurselor și competitivă
                     3
                  . 
               
               
                  Conturile economice de mediu reprezintă un cadru statistic multifuncțional în care sunt reunite informații economice și informații de mediu. Aceste conturi măsoară contribuția mediului la economie și impactul economiei asupra mediului într-un mod consecvent și compatibil cu statisticile macroeconomice (conturile naționale). 
               
               
                  Utilizatorii analizează conturile economice de mediu și recurg la acestea în activitatea de modelare, la stabilirea de perspective, pentru pregătirea de propuneri de politici și pentru raportarea cu privire la punerea în aplicare a politicilor și la impactul acestora. Prin noile module vor fi disponibile în astfel de scopuri seturi de date cu un nivel mai mare de integrare. 
               
               
                  Conturile referitoare la ecosisteme conțin considerații de biodiversitate și de capital natural alături de întrebări economice generale privind alocarea resurselor și durabilitatea. Conturile pentru păduri măsoară în mod specific suprafața forestieră și proporția din aceasta care este disponibilă pentru extracția de masă lemnoasă și urmărește modificările acestor indicatori de-a lungul timpului. Conturile referitoare la subvenții de mediu și transferuri similare identifică și cuantifică măsurile de politică bugetară internă și resursele din afara UE care sprijină Pactul verde prin activități economice și produse, prin protecția mediului și prin ocrotirea resurselor naturale.
               
            
            
               Cele trei module propuse răspund standardelor statistice internaționale și se bazează pe acestea: Cadrul central al Sistemului de conturi economice de mediu (System of Environmental Economic Accounts - SEEA) și conturile referitoare la ecosisteme din cadrul SEEA
                  4
               . Comisia pentru statistică a Organizației Națiunilor Unite a adoptat Cadrul central al SEEA ca standard internațional de statistică cu ocazia celei de a 43-a sesiuni, în februarie 2012, și conturile referitoare la ecosisteme din cadrul SEEA cu ocazia celei de 52-a sesiuni, în martie 2021. Noile module sunt pe deplin conforme cu SEEA.
            
            
               Timp de mai mulți ani, numeroase state membre au dobândit experiență în ceea ce privește compilarea și raportarea de date aferente conturilor pentru păduri și subvențiilor de mediu și transferurilor similare. Dobândirea de experiență în acest domeniu a fost posibilă datorită colectărilor voluntare de date, efectuate cu regularitate de Comisie (Eurostat), și datorită unor studii-pilot care au contribuit la testarea fezabilității introducerii conturilor referitoare la ecosisteme în UE. Această experiență a fost împărtășită cu toate celelalte state membre. 
            
            
               În cazul conturilor referitoare la subvenții de mediu și transferuri similare, unele dintre cerințe au fost deja incluse în raportarea obligatorie cu privire la conturile de cheltuieli pentru protecția mediului. O raportare mai cuprinzătoare și mai raționalizată cu privire la subvențiile de mediu și transferurile similare se va baza pe această experiență și – după ce va fi instituită – va furniza, în ceea ce privește transferurile, datele necesare pentru conturile de cheltuieli pentru protecția mediului.
            
            
               Prezenta propunere completează modificările prevăzute în Regulamentul delegat (UE) 2022/125 al Comisiei
                  5
               . Modificările aduse domeniului de aplicare și termenelor de raportare a datelor pentru modulele actuale ale conturilor economice de mediu europene asigură faptul că datele răspund mai bine nevoilor utilizatorilor.
            
            
               Propunerea actualizează, de asemenea, trimiterile la ediția din 1995 a Sistemului european de conturi (SEC 95). Acestea se înlocuiesc cu trimiteri la ediția din 2010 a Sistemului european de conturi (SEC 2010), prevăzut în Regulamentul (UE) nr. 549/2013 al Parlamentului European și al Consiliului
                  6
               .
            
            
               
                  Prezenta inițiativă nu face parte din Programul privind o reglementare adecvată și funcțională (REFIT).
               
            
            
               •Coerența cu dispozițiile existente în domeniul de politică vizat
            
            
               
                  Regulamentul (UE) nr. 691/2011 prevede un cadru comun pentru colectarea, compilarea, transmiterea și evaluarea conturilor economice de mediu din UE în vederea creării unor conturi-satelit care să completeze Sistemul european de conturi (SEC 2010). 
               
               
                  În considerentul 16 din regulament se afirmă că diferitele seturi de conturi economice de mediu sunt în curs de elaborare și în etape diferite de dezvoltare și se subliniază necesitatea unei structuri modulare, care să ofere suficientă flexibilitate, de exemplu pentru introducerea de module suplimentare.
               
               
                  La articolul 3 din regulament este prevăzută o listă de module ale conturilor economice de mediu care urmează să fie compilate în conformitate cu cadrul comun. Pentru fiecare modul există o anexă separată la regulament, în care sunt descrise obiectivele, acoperirea, caracteristicile pentru compilarea și raportarea datelor, primul an de referință, frecvența și termenele de transmitere, precum și tabele de raportare. Prin Regulamentul delegat (UE) 2022/125 al Comisiei au fost actualizate anexele pentru cele șase module existente ale conturilor economice de mediu europene, în vederea scurtării perioadei în care se raportează unele dintre date, a adăugării mai multor caracteristici la listă și a raționalizării tabelelor de raportare
                     7
                  . 
               
            
         
         
            
               
                  La articolul 10 din regulament sunt enumerate noi module de conturi economice de mediu care ar putea fi introduse pe baza unor propuneri ale Comisiei și printre care figurează și cele trei module din prezenta propunere. Cele trei module figurează și în lista domeniilor de dezvoltat din strategia europeană pentru conturile economice de mediu pentru perioada 2019-2023, care a fost aprobată de Comitetul Sistemului Statistic European
                     8
                  . 
               
               
                  La articolul 4 din regulament se prevede obligația Comisiei de a testa fezabilitatea introducerii de noi module pentru conturile economice de mediu, prin intermediul unor studii-pilot voluntare desfășurate de statele membre. Din acest motiv, pentru cele trei module propuse au fost efectuate mai multe studii-pilot, în cadrul cărora s-a testat fezabilitatea compilării datelor. În ceea ce privește conturile pentru păduri și subvențiile de mediu și transferurile similare, unele state membre compilează și raportează deja Comisiei (Eurostat), în mod voluntar, date anuale.
               
               
                  Conturile de mediu utilizează datele existente pentru compilarea conturilor. Se vor utiliza mai bine informațiile obținute în cadrul activităților existente de colectare de date.
               
            
            
               •Coerența cu alte politici ale UE
            
            
               
                  Conturile economice de mediu reunesc informații economice și de mediu, măsurând contribuția mediului la economie și impactul economiei asupra mediului. Prezenta propunere asigură informații pentru Pactul verde european, prin integrarea considerațiilor de durabilitate a mediului în scopuri de politică economică. Datele produse în temeiul prezentului regulament vor contribui, de asemenea, la inițiativele de înverzire ale semestrului european, la integrarea durabilității în toate politicile UE și la monitorizarea Agendei 2030 pentru dezvoltare durabilă a ONU.
               
               
                  Propunerea unui modul pentru conturile pentru păduri este conformă cu politicile privind clima și resursele forestiere. În cadrul Pactului verde european, Comisia a prezentat noua strategie a UE pentru păduri pentru 2030
                     9
                  , una dintre inițiativele sale emblematice. În strategie sunt recunoscute rolul central și multifuncțional al pădurilor și contribuția silviculturii (și a întregului lanț valoric forestier) la realizarea unei economii durabile și neutre din punct de vedere climatic până în 2050 și la conservarea unor comunități rurale dinamice și prospere. De asemenea, Comisia a anunțat pentru 2023 o inițiativă legislativă privind monitorizarea pădurilor și planurile strategice. Modulul pentru conturile pentru păduri sprijină strategia UE pentru păduri pentru 2030 și viitoarea inițiativă privind monitorizarea pădurilor conectează politicile forestiere cu politicile privind clima, energia și bioeconomia.
               
               
                  Modulul pentru conturile referitoare la ecosisteme furnizează date pentru descrierea progreselor înregistrate în cadrul unuia dintre cele șase obiective prioritare ale programului de acțiune pentru mediu până în 2030
                     10
                  : protejarea, conservarea și refacerea biodiversității și îmbunătățirea capitalului natural. Acest modul contribuie, de asemenea, la monitorizarea punerii în aplicare a Planului UE de refacere a naturii, care face parte din Strategia UE privind biodiversitatea pentru 2030. 
               
               
                  Instrumentele economice pentru controlul poluării și gestionarea resurselor naturale, cum ar fi subvențiile de mediu, sunt instrumente tot mai importante ale politicii de mediu a UE, existând un interes considerabil pentru obținerea mai multor informații cu privire la utilizarea și eficacitatea acestora. Modulul referitor la subvențiile de mediu și transferurile similare contribuie la monitorizarea punerii în aplicare a Pactului verde european. Modulul cuprinde înverzirea bugetelor naționale, informarea cu privire la prețul real pentru mediu, sprijinirea tranziției energetice și a obiectivelor climatice ale UE pentru 2030 și punerea în aplicare a politicilor privind energia din surse regenerabile, biodiversitatea, gestionarea deșeurilor și economia circulară.
               
               
                  În Regulamentul (UE) nr. 549/2013 este prevăzută versiunea actuală a Sistemului european de conturi (SEC 2010), iar conturile economice de mediu europene ar trebui să corespundă acestei versiuni.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Temeiul juridic al propunerii îl constituie articolul 338 alineatul (1) din Tratatul privind funcționarea Uniunii Europene (TFUE). În conformitate cu procedura legislativă ordinară, Parlamentul și Consiliul adoptă măsuri pentru a asigura elaborarea de statistici prin care UE să își poată îndeplini rolul. Statisticile trebuie să respecte anumite standarde de imparțialitate, fiabilitate, obiectivitate, independență științifică, raport cost-eficacitate și confidențialitate a statisticilor, fără a impune o sarcină excesivă întreprinderilor, autorităților și cetățenilor.
            
            
               
                  Obiectivul prezentei propuneri este de a asigura comparabilitatea internațională a conturilor economice de mediu prin includerea în domeniul de aplicare al Regulamentului (UE) nr. 691/2011 a unor module suplimentare enumerate la articolul 10. La articolul menționat se prevede în mod explicit adăugarea de noi module și se indică o listă de posibile module. Primele trei module din această listă au fost deja adăugate prin Regulamentul (UE) nr. 538/2014.
               
            
            
               •Subsidiaritatea (în cazul competențelor neexclusive) 
            
            
               
                  Principiul subsidiarității se aplică în măsura în care propunerea nu intră în sfera de competență exclusivă a UE. 
               
            
            
               Acțiunea la nivelul UE este justificată. În primul rând, statisticile europene trebuie să fie comparabile între toate statele membre și să permită calcularea de totaluri la nivelul UE pe baza totalurilor statelor membre. În al doilea rând, mediul are o amploare și o natură transnaționale. În al treilea rând, unele utilizări ale conturilor economice de mediu, cum ar fi obiectivele de dezvoltare durabilă, depășesc granițele UE, ceea ce înseamnă că UE trebuie să aplice standarde mondiale. 
            
            
               Actul propus se referă la aspecte de interes pentru Spațiul Economic European și, prin urmare, ar trebui să fie extins la acest spațiu.
            
            
               •Proporționalitatea
            
            
               
                  Propunerea respectă principiul proporționalității.
               
               
                  Statele membre trebuie să elaboreze noile conturi economice de mediu cu ajutorul unor specificații comune, bazate pe standardele internaționale ale SEEA, și apoi să transmită datele Comisiei (Eurostat) pentru validare și diseminare. 
               
            
         
         
            
               
                  În concordanță cu principiul proporționalității, regulamentul propus nu depășește ceea ce este necesar pentru atingerea obiectivului său. 
               
            
            
               •Alegerea instrumentului
            
            
               
                  Date fiind obiectivul și conținutul propunerii și faptul că prin propunere se modifică un regulament existent, regulamentul este instrumentul cel mai adecvat.
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  Pe baza standardelor Comisiei, pentru evaluarea legislației existente, inclusiv a Programului statistic european
                     11
                  , a fost aplicat sistemul Eurostat, care a avut un rol central în tot procesul. În plus, în fiecare an se efectuează sondaje pentru a se afla mai multe despre utilizatori, despre nevoile acestora și despre gradul lor de satisfacție în privința serviciilor furnizate de Eurostat. Eurostat utilizează rezultatele evaluării pentru a îmbunătăți procesele de elaborare a informațiilor statistice și a producției statistice. Rezultatele sunt integrate în diferite planuri strategice, cum ar fi programul de lucru și planul de gestionare ale Eurostat.
               
            
            
               •Consultările cu părțile interesate
            
            
               Propunerea a fost discutată cu Sistemul Statistic European, iar detaliile tehnice au fost discutate cu producătorii și utilizatorii de date în cadrul unor consultări scrise. Propunerea a fost discutată și în cadrul grupurilor operative și al grupurilor de lucru pentru conturi economice de mediu și pentru statistici și conturi monetare de mediu în mai 2020 și mai 2021. În plus, aspectele subiacente au fost discutate în cadrul reuniunilor directorilor pentru statistici și conturi sectoriale și de mediu, în iulie și octombrie 2021. Același grup a fost consultat și în scris, în decembrie 2021. Toate aceste consultări au condus la îmbunătățiri și simplificări tehnice.
            
            
               •Obținerea și utilizarea expertizei
            
            
               Comisia (Eurostat) a consultat Comitetul Sistemului Statistic European, deoarece institutele naționale de statistică (INS-uri) sunt responsabile pentru coordonarea tuturor activităților naționale privind statisticile europene. 
            
            
               •Evaluarea impactului
            
            
               
                  Din motivele expuse mai jos, s-a considerat că o evaluare a impactului nu ar fi necesară. În primul rând, pentru inițiativă există deja un instrument de politică, și anume Regulamentul (UE) nr. 691/2011. Mai precis, la articolul 10 este prevăzută în mod explicit posibilitatea de a se adăuga noi conturi tematice și sunt enumerate posibile module. În al doilea rând, statele membre au efectuat, cu sprijinul financiar al Comisiei (Eurostat), aproximativ 30 de studii-pilot privind noile subiecte (în conformitate cu articolul 4). În sfârșit, în ultimii cinci ani s-a dobândit experiență în urma colectării voluntare de date cu privire la conturile referitoare la păduri și la subvențiile de mediu. În concluzie, există o bază solidă de dovezi și de-a lungul anilor s-a acumulat experiență.
               
            
            
               •Adecvarea reglementărilor și simplificarea
            
            
               
                  Comisia s-a angajat ferm să simplifice sau să reducă sarcina ori de câte ori modifică un act legislativ. Conturile de mediu produc statistici de înaltă calitate, reutilizând datele disponibile și limitând sarcina administrativă a întreprinderilor și a publicului. Acest lucru este posibil prin integrarea datelor-sursă existente și prin combinarea acestora cu estimări solide și indicatori bazați pe standarde internaționale.
               
            
            
               •Drepturile fundamentale
            
            
               
                  Nu se aplică.
               
            
            
               4.IMPLICAȚII BUGETARE
            
            
               Propunerea nu modifică implicațiile avute pentru bugetul UE de Regulamentul (UE) nr. 691/2011, în special articolul 4.
            
            
               5.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
         
         
            
               
                  La articolul 7 din Regulamentul (UE) nr. 691/2011 este prevăzută obligația statelor membre de a elabora rapoarte de calitate și de a le transmite Comisiei (Eurostat). Eurostat utilizează rapoartele de calitate, printre alte date de intrare, pentru a valida calitatea datelor transmise. Normele pentru rapoartele de calitate se vor aplica și în cazul celor trei noi module. 
               
               
                  În temeiul articolului 10 din Regulamentul (UE) nr. 691/2011, Comisia prezintă Parlamentului și Consiliului, o dată la trei ani, un raport privind punerea în aplicare a regulamentului.
               
            
            
               •Explicarea detaliată a dispozițiilor specifice ale propunerii
            
            
               
                  Prezenta propunere conține trei articole și o anexă.
               
               
                  La articolul 1 sunt precizate modificările care urmează să fie aduse Regulamentului (UE) nr. 691/2011. Modificările sunt descrise mai jos.
               
            
            
               –Articolul 2 – Definiții
            
            
               
                  La articolul 2 punctele 7-9 sunt definite conturile pentru păduri, subvențiile de mediu și transferurile similare și conturile referitoare la ecosisteme.
               
            
            
               –Articolul 3 alineatul (1) – Module
            
            
               
                  La literele (g)-(i) sunt adăugate trei module noi în lista modulelor pentru conturi economice de mediu europene, cu trimiteri la anexele în care sunt precizare obiectivele, domeniul de aplicare și obligațiile de raportare aferente.
               
            
            
               –Articolul 3 alineatul (4a) – Competențe delegate
            
            
               
                  La articolul (3) se adaugă un nou alineat, alineatul (4a), prin care Comisia este împuternicită să decidă, prin adoptarea unui act delegat, care dintre serviciile ecosistemice deja incluse în tabelele de raportare din secțiunea 5 din anexa IX vor face obiectul raportării. În anexa IX sunt stabilite servicii ecosistemice în unități fizice și servicii ecosistemice în unități monetare. Serviciile ecosistemice în unități monetare vor constitui un subset al serviciilor ecosistemice în unități fizice. 
               
            
            
               –Articolul 5 alineatul (2) – Colectarea datelor
            
            
               
                  Statele membre pot utiliza abordări inovatoare, altele decât cele prevăzute deja la articolul 5 alineatul (2).
               
            
            
               –Articolul 8 – Derogări
            
            
               
                  Este inclusă posibilitatea de solicitare a unei derogări de la raportarea datelor pentru cele trei noi module.
               
            
            
               –Articolul 9 – Procedura de delegare
            
            
               
                  Sunt extinse competențele delegate prin adăugarea unei trimiteri la noul alineat din articolul 3, și anume la alineatul (4a).
               
            
            
               –Articolul 10 – Raportarea și reexaminarea
            
            
               
                  Sunt actualizate domeniile care trebuie incluse în raportul privind punerea în aplicare a prezentului regulament adresat Parlamentului și Consiliului.
               
            
            
               –Anexa IV – Conturile de cheltuieli pentru protecția mediului
            
         
         
            
               
                  Este eliminată caracteristica „transferurile pentru protecția mediului (primite/plătite)” din anexa IV, deoarece datele aferente vor fi colectate în temeiul unei noi anexe, și anume anexa VIII. 
               
            
            
               –Noi anexe
            
            
               
                  La regulament se adaugă trei anexe noi: anexa VII pentru conturile pentru păduri, anexa VIII pentru conturile referitoare la subvențiile de mediu și transferurile similare și anexa IX pentru conturile referitoare la ecosisteme. 
               
            
            
               –Trimiteri la UE-27 și SEC 2010
            
            
               
                  Toate trimiterile la „UE-28” și „SEC 95” sunt înlocuite cu trimiteri la „UE-27” și „SEC 2010”.
               
               
                  Prin articolul 2 din propunere se abrogă obligația statelor membre de a raporta date privind transferurile pentru protecția mediului (prevăzute în actuala anexă IV privind conturile de cheltuieli pentru protecția mediului) de îndată ce se asigură, în temeiul anexei VIII, setul mai cuprinzător și mai raționalizat de date privind subvențiile de mediu și transferurile similare. Se asigură astfel evitarea dublei raportări.
               
               
                  La articolul 3 sunt prevăzute data intrării în vigoare și aplicabilitatea directă a prezentului regulament. În mod excepțional, articolul 1 alineatul (7) trebuie să se aplice din 2025, deoarece colectarea datelor despre „transferurile pentru protecția mediului (primite/plătite)” din anexa VIII începe abia în 2025 (a se vedea secțiunea 4 din anexa VIII). 
               
            
            
            
               2022/0210 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) nr. 691/2011 în ceea ce privește introducerea de noi module pentru conturile economice de mediu
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 338 alineatul (1),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Decizia (UE) 2022/591 a Parlamentului European și a Consiliului din 6 aprilie 2022 de stabilire a Programului general al Uniunii de acțiune pentru mediu până în 2030
                  12
                a confirmat că informațiile fiabile privind tendințele, presiunile și factorii principali pentru schimbările de mediu sunt esențiale pentru elaborarea și punerea în aplicare a unei politici eficace și pentru responsabilizarea cetățenilor. Ar trebui elaborate instrumente care să permită o mai bună conștientizare de către public a efectelor activității economice asupra mediului. Conturile economice de mediu reprezintă un astfel de instrument.
            
         
         
            
               (2)În temeiul articolului 10 din Regulamentul (UE) nr. 691/2011 al Parlamentului European și al Consiliului
                  13
               , Comisia trebuie să prezinte Parlamentului European și Consiliului un raport privind punerea în aplicare a regulamentului respectiv și, dacă este cazul, luând în considerare constatările studiilor-pilot menționate la articolul 4 alineatul (2) din Regulamentul (UE) nr. 691/2011, să propună introducerea unor noi module pentru conturile economice de mediu, cum ar fi transferurile legate de mediu (subvenții), conturile pentru păduri și conturile referitoare la servicii ecosistemice. 
            
            
               (3)Noile module urmează să contribuie în mod direct la prioritățile de politică ale Uniunii, reprezentate de creșterea verde și utilizarea eficientă a resurselor.
            
            
               (4)Comisia pentru statistică a Organizației Națiunilor Unite a adoptat Cadrul central al Sistemului de conturi economice și de mediu („SEEA”) ca standard internațional de statistică cu ocazia celei de a 43-a sesiuni, în februarie 2012, și conturile pentru ecosisteme din cadrul SEEA (în capitolele 1-7 sunt descrise cadrul conturilor și conturile fizice) cu ocazia celei de 52-a sesiuni, în martie 2021. Noile module prevăzute în prezentul regulament sunt pe deplin în conformitate cu SEEA.
            
            
               (5)Pentru a-și îndeplini sarcinile care îi revin în temeiul tratatelor, în special pe cele legate de mediu, durabilitate și schimbări climatice, Uniunea ar trebui să dispună de informații relevante, cuprinzătoare și fiabile. Luarea unor decizii bazate pe dovezi necesită statistici care să îndeplinească criterii exigente în materie de calitate, astfel cum sunt prevăzute în Regulamentul (CE) nr. 223/2009 al Parlamentului European și al Consiliului
                  14
               , în conformitate cu obiectivele lor.
            
            
               (6)În vederea unei mai bune monitorizări a progreselor în direcția creării unei economii circulare verzi, competitive și reziliente și în vederea monitorizării progreselor în direcția obiectivelor de dezvoltare durabilă în contextul Uniunii, sunt necesare date suplimentare.
            
            
               (7)În concluziile privind statisticile europene, adoptate de Consiliul Afaceri Economice și Financiare din 6 noiembrie 2020, Sistemul Statistic European este încurajat să răspundă noilor solicitări de informații prevăzute de Pactul verde european, inclusiv celor legate de revizuirea și extinderea programului conturilor economice de mediu europene.
            
            
               (8)În 2019, Curtea de Conturi Europeană a publicat Raportul special nr. 2019/16 intitulat „Conturile economice de mediu europene: utilitatea lor pentru factorii de decizie poate fi îmbunătățită”
                  15
               . În raportul respectiv se subliniază necesitatea unor date mai complete privind pădurile și ecosistemele și a punerii în aplicare depline a conturilor pentru păduri. 
            
            
               (9)La articolul 5 alineatul (2) din Regulamentul (UE) nr. 691/2011 sunt enumerate sursele pe care statele membre le pot utiliza pentru estimarea conturilor economice de mediu. Pentru a se asigura flexibilitatea și pentru a se reduce sarcina administrativă a respondenților, a institutelor naționale de statistică și a altor autorități naționale, statelor membre ar trebui să li se permită să utilizeze abordări inovatoare. Statele membre ar trebui să informeze întotdeauna Comisia și să furnizeze detalii cu privire la calitatea respectivelor abordări, astfel încât Comisia să evalueze calitatea datelor. 
            
            
               (10)Întrucât Uniunea este formată în prezent din 27 de state membre, este indicat să se facă trimitere la „UE-27”.
            
            
               (11)Este necesar să se actualizeze lista posibilelor viitoare conturi economice de mediu europene, prevăzută la articolul 10 din Regulamentul (UE) nr. 691/2011, în vederea alinierii acesteia la actualele priorități de politică ale Uniunii. 
            
            
               (12)Sistemul european de conturi 1995 (SEC 95) a fost înlocuit cu Sistemul european de conturi 2010 („SEC 2010”), instituit prin Regulamentul (UE) nr. 549/2013 al Parlamentului European și al Consiliului
                  16
               .
            
            
               (13)„SEC 2010” conține cadrul de referință pentru standardele, definițiile, clasificările și normele contabile comune destinate întocmirii conturilor statelor membre pentru cerințele statistice ale Uniunii.
            
            
               (14)Pentru a se ține seama de stadiul actual de dezvoltare a metodologiilor de evaluare a serviciilor ecosistemice, Comisiei ar trebui să i se delege, în conformitate cu articolul 290 din Tratatul privind funcționarea Uniunii Europene, competența de a adopta acte de completare a regulamentului pentru a stabili pentru care dintre serviciile ecosistemice incluse deja în tabelele de raportare din secțiunea 5 din anexa IX ar trebui raportate valori monetare, pentru a fixa primul an de referință și pentru a prevedea o listă de metode acceptabile de stabilire a respectivelor valori monetare. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare
                  17
               . În special, pentru a se asigura o participare egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate.
            
            
               (15)Deoarece obiectivele prezentului regulament, și anume introducerea de noi module pentru conturile de mediu în actualul cadru juridic al statisticilor europene privind SEEA, nu pot fi realizate în mod satisfăcător de către statele membre, ci, pentru consecvență și comparabilitate, pot fi realizate mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective.
            
            
               (16)A fost consultat Comitetul Sistemului Statistic European,
            
            
            
               ADOPTĂ PREZENTUL REGULAMENT:
            
            
               Articolul 1
            
            
            
               Regulamentul (UE) nr. 691/2011 se modifică după cum urmează:
            
         
         
            
               1. La articolul 2 se adaugă următoarele puncte:
            
            
               „7. «conturi pentru păduri» înseamnă conturi de active pentru resursele forestiere, care cuprind suprafețe împădurite și masa lemnoasă de pe suprafețe împădurite, și conturi de activitate economică pentru silvicultură și exploatare forestieră;
            
            
               8. «subvenții de mediu și transferuri similare» înseamnă transferuri curente și de capital, astfel cum sunt definite în SEC 2010, destinate sprijinirii activităților de protecție a mediului și de ocrotire a resurselor naționale și a produselor conexe;
            
            
               9. «conturi referitoare la ecosisteme» înseamnă un set de conturi menite să furnizeze informații consecvente cu privire la amploarea și starea ecosistemelor și cu privire la fluxurile de servicii dinspre aceste ecosisteme către societate.”
            
            
            
               2. Articolul 3 se modifică după cum urmează:
            
            
               (a)la alineatul (1) se adaugă următoarele litere:
            
            
               „(g) un modul pentru conturile pentru păduri, astfel cum este prevăzut în anexa VII;
            
            
               (h) un modul pentru conturile referitoare la subvenții de mediu și transferuri similare, astfel cum este prevăzut în anexa VIII;
            
            
               (i) un modul pentru conturile referitoare la ecosisteme, astfel cum este prevăzut în anexa IX.”;
            
            
            
               (b)se introduce un nou alineat, alineatul (4a), cu următorul text:
            
            
               „(4a) Comisia (Eurostat) efectuează un studiu metodologic și de fezabilitate privind evaluarea monetară a serviciilor ecosistemice. Pe baza rezultatelor acestui studiu, Comisia poate completa prezentul regulament printr-un act delegat pentru a defini pentru care dintre serviciile ecosistemice incluse deja în tabelele de raportare din secțiunea 5 din anexa IX se raportează valori monetare, pentru a fixa primul an de referință și pentru a prevedea o listă de metode acceptabile de stabilire a acestor valori monetare.”
            
            
            
               3. La articolul 5 alineatul (2) se adaugă următoarea literă:
            
            
               „(d) orice altă sursă, metodă sau abordare inovatoare relevantă, în măsura în care aceasta permite producerea unor statistici comparabile și conforme cu cerințele de calitate specifice aplicabile.
            
            
            
               Statele membre care decid să utilizeze sursele, metodele sau abordările inovatoare menționate la litera (d) informează Comisia (Eurostat) în cursul anului care precedă anul de referință în care se va introduce sursa, metoda sau abordarea inovatoare și furnizează detalii privind calitatea datelor obținute.”
            
            
            
               4. La articolul 8, alineatul (2) se înlocuiește cu următorul text:
            
         
         
            
               „(2) În vederea obținerii unei derogări în temeiul alineatului (1) pentru anexele VII, VIII și IX, statul membru în cauză prezintă Comisiei o cerere justificată corespunzător până la [OP: de introdus data exactă care survine după 24 de luni de la intrarea în vigoare a prezentului regulament].”
            
            
            
               5. Articolul 9 se modifică după cum urmează:
            
            
               (a)alineatele (2) și (3) se înlocuiesc cu următorul text:
            
            
               „(2) Competența de a adopta acte delegate, menționată la articolul 3 alineatele (3), (4) și (4a), se conferă Comisiei pe o perioadă de cinci ani de la 11 august 2011. Comisia prezintă un raport privind delegarea de competențe cel târziu cu nouă luni înainte de încheierea perioadei de cinci ani. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cel târziu cu trei luni înainte de încheierea fiecărei perioade. 
            
            
               (3) Delegarea de competențe menționată la articolul 3 alineatele (3), (4) și (4a) poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua următoare datei publicării în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.”
            
            
            
               (b)alineatul (5) se înlocuiește cu următorul text:
            
            
               „(5) Un act delegat adoptat în temeiul articolului 3 alineatele (3), (4) și (4a) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni la inițiativa Parlamentului European sau a Consiliului.”
            
            
            
               6. La articolul 10, prima liniuță se înlocuiește cu următorul text:
            
            
               „ - de introducere de noi module pentru conturile economice de mediu, cum ar fi conturile pentru apă (cantitative și calitative), conturile de cheltuieli legate de gestionarea resurselor, subvențiile sau măsurile de sprijin potențial dăunătoare pentru mediu și conturile referitoare la deșeuri”;
            
            
            
               7. În anexa IV secțiunea 3, cuvintele „transferurile pentru protecția mediului (primite/plătite)” se elimină.
            
            
            
               8. Toate trimiterile la „UE-28” și, respectiv, termenul „SEC 95” se înlocuiesc cu „UE-27” și, respectiv, „SEC 2010” în tot textul și în anexe.
            
            
            
               9. Anexele VII, VIII și IX, astfel cum sunt prevăzute în anexa la prezentul regulament, se adaugă la Regulamentul (UE) nr. 691/2011. 
            
            
               Articolul 2
            
            
               Datele privind transferurile pentru protecția mediului (primite/plătite), prezentate anterior în temeiul anexei IV, se transmit în temeiul anexei VIII. Statele membre nu mai trebuie să furnizeze date privind transferurile pentru protecția mediului (primite/plătite) în temeiul anexei IV.
            
         
         
            
               Articolul 3
            
            
               Prezentul regulament intră în vigoare în a douăzecea zi de la publicarea sa în Jurnalul Oficial al Uniunii Europene. 
            
            
               Articolul 1 punctul 7 se aplică de la 1 ianuarie 2025.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președinta
                        Președintele
               
            
         
         
            
                  
                     (1)
                  
                        JO L 192, 22.7.2011, p. 1.
               
               
                  
                     (2)
                  
                        Regulamentul (UE) nr. 538/2014 al Parlamentului European și al Consiliului din 16 aprilie 2014 de modificare a Regulamentului (UE) nr. 691/2011 privind conturile economice de mediu europene (JO L 158, 27.5.2014, p. 113).
               
               
                  
                     (3)
                  
                        COM(2019) 640 final.
               
               
                  
                     (4)
                  
                        https://seea.un.org/
               
               
                  
                     (5)
                  
                        Regulamentul delegat (UE) 2022/125 al Comisiei din 19 noiembrie 2021 de modificare a anexelor I-V la Regulamentul (UE) nr. 691/2011 al Parlamentului European și al Consiliului privind conturile economice de mediu europene (JO L 20, 21.1.2022, p. 40).
               
               
                  
                     (6)
                  
                        JO L 174, 26.6.2013, p. 1.
               
               
                  
                     (7)
                  
                        JO L 20, 31.1.2022, p. 40.
               
               
                  
                     (8)
                  
                        
                  https://ec.europa.eu/eurostat/documents/1798247/6191525/European+Strategy+for+Environmental+Accounts/
                   (document disponibil numai în limba engleză).
               
               
                  
                     (9)
                  
                        COM(2021) 572 final, 16 iulie 2021.
               
               
                  
                     (10)
                  
                        Decizia (UE) 2022/591 a Parlamentului European și a Consiliului din 6 aprilie 2022 privind un Program general al Uniunii de acțiune pentru mediu până în 2030 (JO L 114, 12.4.2022, p. 22).
               
               
                  
                     (11)
                  
                        Documentul de lucru al serviciilor Comisiei intitulat „Evaluarea finală a Programului statistic european pentru perioada 2013-2020” [SWD(2021) 383, 15 decembrie 2021] care însoțește Raportul Comisiei către Parlamentul European și Consiliu privind evaluarea finală a punerii în aplicare a Programului statistic european pentru perioada 2013-2020 [COM(2021) 794, 15 decembrie 2021]. 
               
               
                  
                     (12)
                  
                        JO L 114, 12.4.2022, p. 22.
               
               
                  
                     (13)
                  
                        JO L 192, 22.7.2011, p. 1.
               
               
                  
                     (14)
                  
                        Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164)
               
               
                  
                     (15)
                  
                        https://www.eca.europa.eu/ro/Pages/DocItem.aspx?did=51214.
               
               
                  
                     (16)
                  
                        JO L 174, 26.6.2013, p. 1-727.
               
               
                  
                     (17)
                  
                        JO L 123, 12.5.2016, p. 1.
               
            
      
    ---documentbreak--- 
      
         
               COMISIA EUROPEANĂ
            Bruxelles, 11.7.2022
            COM(2022) 329 final
            
            ANEXĂ
            la
            Propunerea de Regulament al Parlamentului European și al Consiliului
            de modificare a Regulamentului (UE) nr. 691/2011 în ceea ce privește introducerea de noi module pentru conturile economice de mediu
            
               
         
         
            
               ANEXĂ
            
            
               „ANEXA VII
            
            
               CONTURILE PENTRU PĂDURI
            
            
               Secțiunea 1
            
            
               OBIECTIVE
            
            
               Conturile pentru păduri înregistrează și prezintă date cu privire la resursele forestiere și activitatea economică din sectorul silviculturii și al exploatării forestiere într-un mod pe deplin compatibil cu datele raportate în cadrul Sistemului european de conturi (SEC). Conturile pentru păduri furnizează date complementare și utilizează concepte adaptate naturii specifice a pădurilor și a sectorului silviculturii și al exploatării forestiere. 
            
            
               Prezenta anexă definește datele pe care statele membre trebuie să le colecteze, să le compileze, să le transmită și să le evalueze pentru conturile pentru păduri.
            
            
            
               Secțiunea 2
            
            
               ACOPERIRE
            
            
               Conturile pentru păduri înregistrează stocurile și fluxurile de resurse forestiere (suprafețe împădurite și lemn) și activitatea economică din sectorul silviculturii și al exploatării forestiere, inclusiv producția de lemn rotund și extracția și recoltarea de produse vegetale forestiere diferite de lemn.
            
            
            
               Secțiunea 3
            
            
               LISTA CARACTERISTICILOR
            
            
               Statele membre elaborează conturi pentru păduri conform caracteristicilor descrise în prezenta secțiune.
            
            
               (1)Conturi de active ale suprafețelor împădurite și lemnului. Suprafețele împădurite sunt definite drept suma celor trei puncte de mai jos. 
            
            
               (a)Păduri disponibile pentru aprovizionarea cu lemn: păduri în care restricțiile de mediu, sociale sau economice nu au un impact semnificativ asupra aprovizionării curente sau potențiale cu lemn. Aceste restricții pot fi stabilite în norme juridice, prin decizii ale gestionarului/proprietarului sau din alte motive.
            
            
               (b)Pădurile care nu sunt disponibile pentru aprovizionarea cu lemn sunt toate pădurile care nu sunt considerate disponibile pentru aprovizionarea cu lemn în conformitate cu litera (a). Acestea sunt păduri în care restricțiile de mediu, sociale, economice sau juridice împiedică aprovizionarea semnificativă cu lemn. Din aceste păduri fac parte (a) pădurile cu restricții juridice sau restricții rezultate din alte decizii politice prin care se exclude în totalitate sau se limitează în mod drastic aprovizionarea cu lemn din motive precum conservarea mediului sau a biodiversității (păduri de protecție, parcuri naționale, rezervații naturale și alte zone protejate, cum ar fi zonele de interes special de mediu, științific, istoric, cultural sau spiritual) și (b) pădurile în care productivitatea fizică sau calitatea lemnului este prea scăzută sau în care costurile de recoltare și de transport sunt prea ridicate pentru ca recoltarea lemnului să fie justificată, cu excepția tăierilor ocazionale pentru autoconsum.
            
            
               (c)Alte suprafețe împădurite.
            
         
         
            
               „Pădurea” este definită drept o suprafață de peste 0,5 hectare, cu arbori mai înalți de 5 metri și cu o acoperire a coronamentului de peste 10 % sau cu arbori care pot atinge aceste praguri in situ. Nu sunt considerate păduri suprafețele utilizate preponderent în scopuri agricole și nici arborii din spații urbane, cum ar fi parcurile, aleile și grădinile din orașe. 
            
            
               „Alte suprafețe împădurite” sunt definite drept suprafețele care nu sunt încadrate în clasa pădurilor, care sunt mai mari de 0,5 hectare și care sunt alcătuite fie din arbori mai înalți de 5 metri și cu o acoperire a coronamentului de 5-10 % sau din arbori care pot atinge aceste praguri in situ, fie dintr-o combinație de arbuști, tufișuri și arbori cu o acoperire mai mare de 10 %. Nu sunt considerate păduri suprafețele utilizate preponderent în scopuri agricole și nici arborii din spații urbane, cum ar fi parcurile, aleile și grădinile din orașe. 
            
            
               „Creșterea anuală netă a masei lemnoase” este definită drept creșterea anuală medie în volum a arborilor vii. Creșterea se calculează pe baza stocului de arbori vii (arbori pe picior) disponibil la începutul anului minus mortalitatea medie anuală.
            
            
               „Operațiunile de îndepărtare” sunt definite drept volumul tuturor arborilor, vii sau morți, care sunt doborâți și îndepărtați din pădure, de pe alte suprafețe împădurite sau din alte locuri de doborâre. Intră în această categorie lemnul rotund nevândut care este depozitat pe marginea drumurilor forestiere. Intră în această categorie și pierderile naturale care sunt recuperate, operațiunile de îndepărtare a masei lemnoase provenite din arbori doborâți într-o perioadă anterioară, care sunt efectuate în anul curent, operațiunile de îndepărtare a masei lemnoase din alte părți decât trunchiul (cum ar fi buturugile și ramurile) și îndepărtarea arborilor uciși sau avariați din cauze naturale, cum ar fi incendiile, vântul, insectele și bolile (cunoscute sub denumirea de pierderi naturale). Nu intră în această categorie biomasa nelemnoasă sau alt tip de masă lemnoasă care este lăsată în pădure, nefiind îndepărtată în cursul anului, cum ar fi buturugile, ramurile, vârfurile arborilor și reziduurile de doborâre (deșeurile rezultate din recoltare). 
            
            
               „Pierderile iremediabile” sunt definite drept reziduurile de doborâre și întreaga doborâtură de vânt care nu pot fi îndepărtate din pădure, precum și masa lemnoasă pierdută în urma incendiilor forestiere.
            
            
            
               (2)Conturi economice care raportează activitatea economică din sectorul silviculturii și al exploatării forestiere. Sectorul silviculturii și al exploatării forestiere este definit drept toate unitățile cu activitate economică la nivel local (UAE-uri locale) în care se desfășoară activități încadrate în diviziunea A02 din NACE Rev. 2. 
            
            
               Se raportează următoarele caracteristici, utilizându-se definițiile SEC:
            
            
               –producția,
            
            
               –din care: producția pentru consumul final propriu;
            
            
               –consumul intermediar;
            
            
               –valoarea adăugată brută;
            
            
               –consumul de capital fix;
            
            
               –alte impozite pe producție;
            
            
               –alte subvenții pentru producție;
            
            
               –remunerarea salariaților;
            
            
               –formarea brută de capital fix și achiziții minus cedări de active nefinanciare neproduse;
            
            
               –variația stocurilor;
            
            
               –transferurile de capital.
            
            
               Statele membre raportează ocuparea forței de muncă în sectorul silviculturii și al exploatării forestiere în mii de unități de muncă anuale (UMA-uri), astfel cum sunt definite în Regulamentul (CE) nr. 138/2004 al Parlamentului European și al Consiliului
                  1
               .
            
         
         
            
            
               Secțiunea 4
            
            
               PRIMUL AN DE REFERINȚĂ, FRECVENȚA ȘI TERMENELE DE TRANSMITERE
            
            
               (1)Statisticile trebuie compilate și transmise anual.
            
            
               (2)Statisticile se transmit în termen de 21 de luni de la sfârșitul anului de referință. 
            
            
               (3)Pentru a satisface nevoile de seturi de date complete și actuale, Comisia (Eurostat) întocmește, imediat ce sunt puse la dispoziție suficiente date naționale, estimări ale totalurilor la nivelul UE pentru principalele agregate ale acestui modul. Ori de câte ori este posibil, Comisia (Eurostat) întocmește și publică estimări referitoare la date care nu au fost transmise de statele membre în termenul specificat la punctul 2.
            
            
               (4)Primul an de referință este 2023.
            
            
               (5)În cadrul primei transmiteri a datelor, statele membre includ datele anuale din 2022 până în primul an de referință.
            
            
               (6)În cadrul fiecărei transmiteri ulterioare de date către Comisie, statele membre furnizează date anuale pentru anii n-2, n-1 și n, unde n este anul de referință. Statele membre retransmit datele aferente anilor care încep cu 2022 ori de câte ori datele sunt revizuite. Statele membre pot furniza orice date disponibile pentru anii anteriori anului 2022.
            
            
            
               Secțiunea 5
            
            
               TABELE DE RAPORTARE
            
            
               Pentru caracteristicile stabilite în secțiunea 3 se raportează următoarele informații:
            
            
               (1)Aria suprafețelor împădurite, defalcată pe:
            
            
               –păduri disponibile pentru aprovizionarea cu lemn;
            
            
               –păduri nedisponibile pentru aprovizionarea cu lemn;
            
            
               –alte suprafețe împădurite.
            
            
               Fiecare dintre respectivele categorii se defalcă, la rândul său, pe: 
            
            
               –arie inițială la începutul anului de referință;
            
            
               –împăduriri și alte creșteri;
            
         
         
            
               –despăduriri și alte descreșteri;
            
            
               –reclasificare statistică;
            
            
               –arie finală la sfârșitul anului de referință.
            
            
               Datele se raportează în mii de hectare.
            
            
            
               (2)Volumul de masă lemnoasă, defalcat pe:
            
            
               –păduri disponibile pentru aprovizionarea cu lemn;
            
            
               –păduri nedisponibile pentru aprovizionarea cu lemn;
            
            
               –alte suprafețe împădurite.
            
            
               Pădurile disponibile pentru aprovizionarea cu lemn sunt defalcate, la rândul lor, pe: 
            
            
               –stoc inițial la începutul anului de referință;
            
            
               –creștere netă;
            
            
               –operațiuni de îndepărtare;
            
            
               –pierderi iremediabile;
            
            
               –reclasificare statistică;
            
            
               –sold contabil;
            
            
               –stoc final la sfârșitul anului de referință.
            
            
               Pădurile nedisponibile pentru aprovizionarea cu lemn și alte suprafețe împădurite sunt defalcate, la rândul lor, pe: 
            
            
               –stoc inițial la începutul anului de referință;
            
            
               –operațiuni de îndepărtare;
            
         
         
            
               –alte modificări (între stocul inițial și stocul final);
            
            
               –stoc final la sfârșitul anului de referință.
            
            
               Datele se raportează în mii de m3, calculate cu scoarță.
            
            
            
               (3)Valoarea masei lemnoase, defalcată pe:
            
            
               –păduri disponibile pentru aprovizionarea cu lemn;
            
            
               –păduri nedisponibile pentru aprovizionarea cu lemn;
            
            
               –alte suprafețe împădurite.
            
            
               Pădurile disponibile pentru aprovizionarea cu lemn sunt defalcate, la rândul lor, pe:
            
            
               –stoc inițial la începutul anului de referință;
            
            
               –creștere netă;
            
            
               –operațiuni de îndepărtare;
            
            
               –pierderi iremediabile;
            
            
               –reevaluare;
            
            
               –reclasificare statistică;
            
            
               –sold contabil;
            
            
               –stoc final la sfârșitul anului de referință.
            
            
               Pădurile nedisponibile pentru aprovizionarea cu lemn și alte suprafețe împădurite sunt defalcate, la rândul lor, pe: 
            
            
               –stoc inițial la începutul anului de referință;
            
            
               –operațiuni de îndepărtare;
            
         
         
            
               –alte modificări (între stocul inițial și stocul final);
            
            
               –stoc final la sfârșitul anului de referință.
            
            
               Datele se raportează în milioane, în moneda națională.
            
            
            
               (4)Pentru conturile economice, producția menționată în secțiunea 3 se raportează în conformitate cu următoarea defalcare, produsele fiind definite conform versiunii 2.1 a Clasificării produselor în funcție de domeniul de activitate:
            
            
               –arbori de pădure vii (produsul 02.10.11) și semințe de arbori de pădure (produsul 02.10.12);
            
            
               –arbori de pădure, definiți drept suma creșterii nete a masei lemnoase în pădurile cultivate (produsul 02.10.30) și a vânzărilor de masă lemnoasă din păduri necultivate;
            
            
               –lemn brut (produsul 02.20.1), cuprinzând următoarele elemente de raportat pe două rânduri separate:
            
            
               (a)lemn de foc (produsele 02.20.14 și 02.20.15);
            
            
               (b)bușteni, și anume suma buștenilor de conifere (produsul 02.20.11), a buștenilor de neconifere, cu excepția lemnului tropical (produsul 02.20.12) și a buștenilor de lemn tropical (produsul 02.20.13);
            
            
               –produse vegetale forestiere diferite de lemn (produsul 02.30);
            
            
               –servicii caracteristice activității de silvicultură și exploatare forestieră, definite drept servicii de pepinieră forestieră (produsul 02.10.2), servicii de sprijin în domeniul silviculturii (produsul 02.4) și orice alt serviciu furnizat de o unitate cu activitate economică la nivel local (UAE) din sectorul silviculturii;
            
            
               –alte produse rezultate din activități secundare conexe în UAE locală, cum ar fi ciupercile și trufele (01.13.8), alte bace și fructe de genul Vaccinium n.c.a. (01.25.19), cauciuc natural (01.29.10), alte tipuri de lemn brut, inclusiv araci despicați și pari din lemn (16.10.39), cărbune de lemn (20.14.72), servicii prestate în rezervații naturale, incluzând serviciile prestate în rezervațiile naturale pentru animale sălbatice (91.04.12) și orice alt produs realizat de o UAE locală.
            
            
               Consumul intermediar de produse ale sectorului silviculturii și al exploatării forestiere, menționat în secțiunea 3, se raportează în conformitate cu următoarea defalcare, produsele fiind definite conform versiunii 2.1 a Clasificării produselor în funcție de domeniul de activitate:
            
            
               (a)suma arborilor de pădure vii (produsul 02.10.11), a semințelor de arbori de pădure (produsul 02.10.12) și a arborilor de pădure (produsul 02.10.3) utilizați pentru producerea de lemn; 
            
            
               (b)suma energiei și lubrifianților, inclusiv a electricității (produsul 35.11.10), a benzinei auto (produsul 19.20.21), a gazelor naturale, lichefiate sau în stare gazoasă (produsul 06.20.10), a uleiurilor lubrifiante din petrol și preparatelor grele n.c.a. (produsul 19.20.29) și a altor produse similare; 
            
            
               (c)suma serviciilor caracteristice sectorului silviculturii și al exploatării forestiere, inclusiv a serviciilor de pepinieră forestieră (produsul 02.10.2), a serviciilor de sprijin în domeniul silviculturii (produsul 02.4) și a oricăror altor servicii furnizate de o UAE din sectorul silviculturii și al exploatării forestiere; 
            
            
               (d)alte bunuri și servicii care nu sunt contabilizate în niciuna dintre variabilele consumului intermediar de mai sus.
            
            
               Variația stocurilor din sectorul silviculturii și al exploatării forestiere, menționată în secțiunea 3, se raportează în conformitate cu următoarea defalcare:
            
            
               –variația producției neterminate de active biologice cultivate;
            
         
         
            
               –altă variație a stocurilor.
            
            
               Toate caracteristicile se raportează în milioane, în moneda națională. 
            
            
            
               Secțiunea 6
            
            
               DURATA MAXIMĂ A PERIOADELOR DE TRANZIȚIE
            
            
               Pentru punerea în aplicare a dispozițiilor din prezenta anexă, durata maximă a perioadei de tranziție este fixată la doi ani de la primul termen de transmitere.
            
            
            
               ANEXA VIII
            
            
               CONTURILE REFERITOARE LA SUBVENȚIILE DE MEDIU ȘI TRANSFERURILE SIMILARE
            
            
            
               Secțiunea 1
            
            
               OBIECTIVE
            
            
               Conturile referitoare la subvențiile de mediu și transferurile similare colectează și prezintă date privind transferurile curente și de capital destinate sprijinirii activităților prin care se protejează mediul și resursele naturale, inclusiv producția și utilizarea produselor de mediu, într-un mod compatibil cu conceptele și definițiile Sistemului european de conturi (SEC 2010). 
            
            
               Prezenta anexă definește datele pe care statele membre trebuie să le colecteze, să le compileze, să le transmită și să le evalueze pentru conturile referitoare la subvențiile de mediu și transferurile similare. Aceste date sunt utilizate, de asemenea, pentru compilarea cheltuielilor naționale pentru protecția mediului, astfel cum sunt prevăzute în anexa IV.
            
            
               Secțiunea 2
            
            
               ACOPERIRE
            
            
               Conturile referitoare la subvențiile de mediu și transferurile similare înregistrează plățile fără contrapartidă de la sectorul administrațiilor publice spre alte sectoare instituționale (din cadrul economiei interne și spre restul lumii) și de la nerezidenți (restul lumii), în scopul protejării mediului sau al reducerii utilizării și extracției de resurse naturale. 
            
            
            
               Secțiunea 3
            
            
               LISTA CARACTERISTICILOR
            
         
         
            
               Statele membre elaborează conturi referitoare la subvențiile de mediu și transferurile similare în conformitate cu următoarele caracteristici:
            
            
               –subvenții (codul D.3 din SEC);
            
            
               –alte transferuri curente (codurile D.6 și D.7 din SEC);
            
            
               –transferuri de capital (codul D.9 din SEC).
            
            
               Toate datele se raportează în milioane, în moneda națională.
            
            
            
               Secțiunea 4
            
            
               PRIMUL AN DE REFERINȚĂ, FRECVENȚA ȘI TERMENELE DE TRANSMITERE
            
            
               (1)Statisticile trebuie compilate și transmise anual.
            
            
               (2)Statisticile se transmit în termen de 24 de luni de la sfârșitul anului de referință. 
            
            
               (3)Pentru a satisface nevoile de seturi de date complete și actuale, Comisia (Eurostat) întocmește, imediat ce sunt puse la dispoziție suficiente date naționale, estimări ale totalurilor la nivelul UE pentru principalele agregate ale acestui modul. Ori de câte ori este posibil, Comisia (Eurostat) întocmește și publică estimări referitoare la date care nu au fost transmise de statele membre în termenul specificat la punctul 2.
            
            
               (4)Primul an de referință este 2023.
            
            
               (5)În cadrul primei transmiteri a datelor, statele membre includ datele anuale din 2022 până în primul an de referință.
            
            
               (6)În cadrul fiecărei transmiteri de date către Comisie, statele membre furnizează date anuale pentru anii n-2, n-1 și n, unde n este anul de referință. Statele membre retransmit datele aferente anilor care încep cu 2022 ori de câte ori datele sunt revizuite. Statele membre pot furniza orice date disponibile pentru anii anteriori anului 2022.
            
            
            
               Secțiunea 5
            
            
               TABELE DE RAPORTARE
            
            
               (1)Pentru caracteristicile menționate în secțiunea 3, datele se raportează în funcție de:
            
            
               –sectorul instituțional plătitor, după cum urmează:
            
            
               –administrații publice; 
            
         
         
            
               –restul lumii;
            
            
               –sectorul instituțional destinatar, după cum urmează:
            
            
               –administrații publice;
            
            
               –societăți;
            
            
               –gospodăriile populației;
            
            
               –instituții fără scop lucrativ în serviciul gospodăriilor populației;
            
            
               –restul lumii;
            
            
               (2)Pentru fiecare dintre categoriile de raportare de mai sus, datele se raportează pe clase ale clasificării activităților de protecție a mediului (classification of environmental protection activities - CEPA) și ale clasificării activităților de gestionare a resurselor (classification of resource management activities - CReMA), grupate după cum urmează:
            
            
               –CEPA 1;
            
            
               –CEPA 2;
            
            
               –CEPA 3;
            
            
               –CEPA 4;
            
            
               –CEPA 5;
            
            
               –CEPA 6;
            
            
               –suma dintre CEPA 7, CEPA 8 și CEPA 9;
            
            
               –CReMA 10;
            
            
               –CReMA 11;
            
            
               –CReMA 13;
            
            
               –CReMA 13A;
            
            
               –CReMA 13B;
            
         
         
            
               –CReMA 13C;
            
            
               –CReMA 14;
            
            
               –suma dintre CReMA 12, CReMA 15 și CReMA 16.
            
            
               (3)Transferurile de primit de către societăți de la administrații publice, grupate după suma tuturor claselor CEPA (CEPA 1-9) și a tuturor claselor CReMA (CReMA 10-16), ar trebui să fie grupate și conform clasificării activităților economice NACE Rev. 2, după cum urmează:
            
            
               –NACE A – agricultură, silvicultură și pescuit; 
            
            
               –NACE B – industria extractivă;
            
            
               –NACE C – industria prelucrătoare;
            
            
               –NACE D – producția și furnizarea de energie electrică și termică, gaze, apă caldă și aer condiționat; 
            
            
               –NACE E – distribuția apei; salubritate, gestionarea deșeurilor, activități de decontaminare; 
            
            
               –NACE F – construcții;
            
            
               –NACE G – comerț cu ridicata și cu amănuntul; repararea autovehiculelor și motocicletelor; 
            
            
               –NACE H – transport și depozitare;
            
            
               –NACE I-U – alte secțiuni din NACE.
            
            
               (4)Clasele CEPA menționate la punctele 2 și 3 sunt cele prevăzute în anexa IV; clasele CReMA sunt cele prevăzute în anexa V. 
            
            
            
            
               Secțiunea 6
            
            
               DURATA MAXIMĂ A PERIOADELOR DE TRANZIȚIE
            
            
               Pentru punerea în aplicare a dispozițiilor din prezenta anexă, durata maximă a perioadei de tranziție este fixată la doi ani de la primul termen de transmitere.
            
            
         
         
            
            
               ANEXA IX
            
            
               CONTURILE REFERITOARE LA ECOSISTEME
            
            
            
               Secțiunea 1
            
            
               OBIECTIVE
            
            
               Conturile referitoare la ecosisteme prezintă date despre amploarea și starea activelor ecosistemice și despre serviciile furnizate de ecosisteme societății și economiei. Datele corespund conturilor pentru ecosisteme din cadrul SEEA și sunt compatibile cu datele raportate în cadrul Sistemului european de conturi. 
            
            
               Conturile referitoare la ecosisteme utilizează, când este posibil, informațiile existente, inclusiv informații provenite din observarea Pământului, din raportarea de mediu și din alte surse de date.
            
            
            
               Secțiunea 2
            
            
               ACOPERIRE
            
            
               Conturile referitoare la ecosisteme înregistrează amploarea ecosistemelor, starea ecosistemelor și fluxurile de servicii ecosistemice. 
            
            
               Amploarea ecosistemelor este dimensiunea ecosistemelor exprimată în arie. Conturile referitoare la amploarea ecosistemelor acoperă ecosistemele terestre (inclusiv de apă dulce) și marine de pe teritoriul național.
            
            
               Starea ecosistemului este calitatea unui ecosistem, măsurată în funcție de caracteristicile sale abiotice, biotice și peisagistice, pe tipuri de ecosisteme. 
            
            
               Serviciile ecosistemice sunt beneficiile pe care ecosistemele le oferă activităților economice și altor activități umane. Din serviciile ecosistemice fac parte (i) serviciile de aprovizionare, (ii) serviciile de reglare și întreținere și (iii) serviciile culturale. Conturile referitoare la serviciile ecosistemice înregistrează furnizarea și utilizarea efectivă a serviciilor ecosistemice furnizate de ecosisteme pe teritoriul național. 
            
            
               Conturile tematice sunt conturi care organizează datele în funcție de teme de politică specifice, cum ar fi biodiversitatea, schimbările climatice, oceanele și zonele urbane. 
            
            
            
               Secțiunea 3
            
            
               LISTA CARACTERISTICILOR
            
            
               Statele membre elaborează conturi referitoare la ecosisteme în conformitate cu următoarele caracteristici.
            
         
         
            
               (1)Conturi referitoare la amploarea ecosistemelor, care înregistrează aria și modificarea ariei pentru fiecare tip de ecosistem de pe teritoriul național. Statele membre raportează conturile referitoare la amploarea ecosistemelor în mii de hectare.
            
            
               (2)Drept componentă a conturilor referitoare la amploarea ecosistemelor, o matrice de conversie, care înregistrează conversiile dintre tipuri de ecosisteme între două puncte în timp, în hectare.
            
            
               (3)Conturi referitoare la starea ecosistemelor, care înregistrează următoarele caracteristici ale ecosistemelor: 
            
            
               (a)pentru așezări și alte zone artificiale: 
            
            
               –se raportează zonele verzi din orașe și din localitățile și suburbiile adiacente, în % din aria totală, calculată pentru întreaga suprafață a orașelor și a localităților și suburbiilor adiacente, inclusiv toate tipurile de ecosisteme din zona respectivă; 
            
            
               –se raportează concentrația de particule în suspensie cu un diametru de maximum 2,5 μm în orașe, în μg/m3, ca medie națională pentru perioada de raportare. 
            
            
            
               (b)pentru terenuri cultivate:
            
            
               –se raportează stocul de carbon organic din stratul superior al solului, în tone/ha, ca medie națională pentru perioada de raportare;
            
            
            
               (c)pentru pajiști:
            
            
               –se raportează stocul de carbon organic din stratul superior al solului, în tone/ha, ca medie națională pentru perioada de raportare;
            
            
            
               (d)pentru terenuri cultivate și pajiști împreună:
            
            
               –se raportează indicele comun privind păsările specifice terenurilor agricole, drept indice agregat național pentru perioada de raportare;
            
            
            
               (e)pentru păduri și suprafețe împădurite:
            
            
               –se raportează lemnul mort, în m3/ha, ca medie națională pentru perioada de raportare;
            
            
               –se raportează densitatea acoperirii, în %, ca medie națională pentru perioada de raportare;
            
            
         
         
            
               (f)pentru plaje, dune și zone umede de coastă: 
            
            
               –se raportează proporția de zone impermeabile artificiale prezente în zona de coastă, care include plaje, dune și zone umede de coastă de tipul ecosistemelor, în %, ca medie națională pentru perioada de raportare. 
            
            
               Orașele, localitățile și suburbiile sunt unități administrative locale, clasificate în funcție de tipologia „grad de urbanizare”, prevăzută în Regulamentul (UE) 2017/2391.
            
            
               (4)Conturi referitoare la serviciile ecosistemice, care înregistrează furnizarea și utilizarea de servicii ecosistemice în tabele ale resurselor și utilizărilor. În tabelul resurselor se înregistrează furnizarea de servicii ecosistemice dinspre ecosisteme către societate. În tabelul utilizărilor se înregistrează utilizarea serviciilor ecosistemice pe tipuri de utilizare, astfel cum sunt definite în secțiunea 5. 
            
            
               În tabelele resurselor și utilizărilor se folosesc, pentru raportare, următoarele unități fizice.
            
            
               (a)Servicii de aprovizionare
            
            
               –Furnizarea de culturi, definită drept contribuția ecosistemului la creșterea plantelor, aproximată la cantitatea de culturi recoltate pentru diferite utilizări. Fac parte din aceste servicii producția de hrană și fibre, furajele și energia, precum și biomasa pășunată, astfel cum sunt prevăzute în tabelul A secțiunile 1.1 și 1.2 din anexa III.
            
            
               –Polenizarea, definită drept contribuția adusă de ecosistem, prin polenizatorii sălbatici, la producția culturilor de mai sus. Contribuțiile se raportează în tone de culturi dependente de polenizatori care pot fi atribuite polenizatorilor sălbatici, pe tipuri de cultură pentru principalele tipuri de culturi dependente de polenizatori, din care fac parte pomii fructiferi, bacele, tomatele, semințele oleaginoase și „altele”.
            
            
               –Furnizarea de lemn, definită drept contribuția ecosistemului la creșterea arborilor și a altor tipuri de biomasă lemnoasă, se raportează ca creștere netă, astfel cum este definită în anexa VII, calculată cu scoarță, în mii de m3.
            
            
               (b)Servicii de reglare și întreținere
            
            
               –Filtrarea aerului este definită drept contribuția ecosistemului la filtrarea poluanților atmosferici prin depunerea, absorbția, fixarea și stocarea poluanților de către componente ecosistemice (în special arbori). Se atenuează astfel efectele dăunătoare ale poluanților. Contribuțiile se raportează în tone de particule în suspensie adsorbite.
            
            
               –Reglarea climei la nivel global este definită drept contribuția ecosistemelor la reducerea concentrațiilor de gaze cu efect de seră din atmosferă prin eliminarea (sechestrarea netă a) carbonului din atmosferă și prin reținerea (stocarea) carbonului în ecosisteme. Contribuțiile se raportează în tone de carbon sechestrat net și în tone de carbon organic stocat în ecosistemele terestre, inclusiv deasupra solului și în subteran, în primii 0,3 metri de sol (inclusiv în turbării).
            
            
               –Reglarea climei la nivel local este definită drept contribuția ecosistemelor la reglarea condițiilor atmosferice înconjurătoare din zonele urbane prin vegetație care îmbunătățește condițiile de viață ale oamenilor și sprijină producția economică. Aceasta se exprimă și se raportează ca reducere a temperaturii în orașe, prin efectul vegetației urbane, în grade Celsius, în zilele cu temperaturi de peste 25 de grade Celsius.
            
            
               (c)Servicii culturale
            
            
               –Serviciile legate de turism bazate pe natură sunt definite drept contribuția ecosistemelor, în special prin caracteristicile și calitățile biofizice ale acestora, care permit oamenilor să utilizeze mediul și să se bucure de acesta prin interacțiuni cu mediul care au loc în mod direct, in situ, în mod fizic și prin experiență. Aceste contribuții se raportează în număr de înnoptări în hoteluri, hosteluri, campinguri etc., care pot fi atribuite vizitării ecosistemelor. 
            
            
               (5)Conturile referitoare la ecosisteme utilizează următorul tabel de tipuri de ecosisteme:
            
            
                     
                        Categorie
                     
                  
                  
                     
                        Tip de ecosistem
                     
                  
               
                     
                        1
                     
                  
                  
                     
                        Așezări și alte zone artificiale
                     
                  
               
                     
                        2
                     
                  
                  
                     
                        Terenuri cultivate 
                     
                  
               
                     
                        3
                     
                  
                  
                     
                        Pajiști (pășuni, pajiști seminaturale și pajiști naturale)
                     
                  
               
                     
                        4
                     
                  
                  
                     
                        Păduri și suprafețe împădurite
                     
                  
               
                     
                        5
                     
                  
                  
                     
                        Lande și pășuni cu arbuști
                     
                  
               
                     
                        6
                     
                  
                  
                     
                        Ecosisteme cu vegetație rară
                     
                  
               
                     
                        7
                     
                  
                  
                     
                        Zone umede interioare
                     
                  
               
                     
                        8
                     
                  
                  
                     
                        Râuri și canale
                     
                  
               
                     
                        9
                     
                  
                  
                     
                        Lacuri naturale și lacuri de acumulare
                     
                  
               
                     
                        10
                     
                  
                  
                     
                        Brațe de mare și ape de tranziție 
                     
                  
               
                     
                        11
                     
                  
                  
                     
                        Plaje, dune și zone umede de coastă
                     
                  
               
                     
                        12
                     
                  
                  
                     
                        Ecosisteme marine (ape de coastă, platou continental și largul mării)
                     
                  
               
            
               Secțiunea 4
            
            
               PRIMUL AN DE REFERINȚĂ, FRECVENȚA ȘI TERMENELE DE TRANSMITERE
            
         
         
            
               (1)Statisticile trebuie compilate și transmise:
            
            
               –o dată la trei ani pentru conturile referitoare la amploarea ecosistemelor și la starea ecosistemelor. Datele trebuie să se refere la o medie reprezentativă pentru anul de referință și la matricea de conversie a variației în perioada de trei ani cuprinsă între doi ani de referință;
            
            
               –anual pentru conturile referitoare la serviciile ecosistemice.
            
            
               (2)Statisticile se transmit în termen de 24 de luni de la sfârșitul anului de referință. 
            
            
               (3)Pentru a satisface nevoile de seturi de date complete și actuale, Comisia (Eurostat) întocmește, imediat ce sunt puse la dispoziție suficiente date naționale, estimări ale totalurilor la nivelul UE. Ori de câte ori este posibil, Comisia (Eurostat) întocmește și publică estimări referitoare la date care nu au fost transmise de statele membre în termenul specificat la punctul 2.
            
            
               (4)Primul an de referință este 2024. Pentru matricea de conversie, primul an de referință este 2027. 
            
            
               (5)În cadrul primei transmiteri a datelor, statele membre includ datele aferente anilor care încep cu 2024 pentru conturile referitoare la amploare și la stare și pentru furnizarea de servicii ecosistemice în tabele ale resurselor și utilizărilor, folosind unități fizice. Pentru matricea de conversie, datele trebuie să indice variațiile din perioada 2024-2027.
            
            
               (6)În cadrul fiecărei transmiteri ulterioare de date către Comisie, statele membre furnizează date anuale privind serviciile ecosistemice pentru anii n-1 și n și date privind conturile referitoare la amploare și stare pentru anii n-3 și n, unde n este anul de referință. Statele membre retransmit datele aferente perioadei care începe cu 2024 ori de câte ori datele sunt revizuite. Statele membre pot furniza orice date disponibile pentru anii anteriori anului 2024.
            
            
            
               Secțiunea 5
            
            
               TABELE DE RAPORTARE
            
            
               (1)Conturi referitoare la amploarea ecosistemelor: pentru toate tipurile de ecosisteme menționate în secțiunea 3, în cadrul primei transmiteri se raportează date aferente primului an de referință. În cadrul tuturor transmiterilor ulterioare, se raportează date după cum urmează:
            
            
               –amploarea din anul de referință precedent;
            
            
               –adăugările;
            
            
               –reducerile;
            
            
               –amploarea din anul de referință curent.
            
            
               Matricea de conversie raportează conversiile dintre toate tipurile de ecosisteme menționate în secțiunea 3 între anul de referință precedent și anul de referință curent.
            
            
               (2)Conturi referitoare la serviciile ecosistemice: pentru serviciile ecosistemice menționate în secțiunea 3, se raportează date în tabele ale resurselor și utilizărilor, după cum urmează:
            
            
               Tabelul resurselor, în care se înregistrează furnizarea anuală a serviciilor menționate în secțiunea 3 pentru toate tipurile de ecosisteme menționate în secțiunea 3, cu excepția categoriilor 10 și 12; 
            
            
               Tabelul utilizărilor, în care se înregistrează utilizarea serviciilor ecosistemice în conformitate cu următoarea defalcare: 
            
         
         
            
               –consum intermediar, pe ramuri de activitate;
            
            
               –consum final al administrațiilor publice;
            
            
               –consum final al gospodăriilor populației;
            
            
               –formare brută de capital;
            
            
               –exporturi.
            
            
               (3)Un stat membru nu este obligat să raporteze date dacă suprafața totală a teritoriului său nu depășește 0,1 % din suprafața totală a teritoriului UE.
            
            
            
               Secțiunea 6
            
            
               DURATA MAXIMĂ A PERIOADELOR DE TRANZIȚIE
            
            
               Pentru punerea în aplicare a dispozițiilor din prezenta anexă, durata maximă a perioadei de tranziție este fixată la doi ani de la primul termen de transmitere.”
            
         
         
            
                  
                     (1)
                  
                        
                  Regulamentul (CE) nr. 138/2004 al Parlamentului European și al Consiliului din 5 decembrie 2003 privind conturile economice pentru agricultură în cadrul Comunității
                   (JO L 33, 5.2.2004, p. 1).